חן אהרוני

כוכב נולד (2007)

בשנת 2007, בגיל 17, ניגש אהרוני לאודישנים והתקבל לעונה החמישית של התוכנית כוכב נולד והיה לאחד מהמתמודדים הצעירים שהיו בתוכנית. על אף שהודח במהלך התוכנית, חזר אהרוני לתחרות שבוע אחר כך במסגרת "גלגל ההצלה" והצליח להגיע לשלבים הגבוהים והמכריעים. את התוכנית סיים כשהוא במקום הרביעי, לאחר התמודדות מול שלומי בראל, אשר הגיע לגמר התחרות. בסיום עונה זו זכה בועז מעודה במקום הראשון.
משום היותו אחד מהמתמודדים הבולטים באותה עונה, ועל אף שלא זכה ולא העפיל לגמר, קיבל חן חוזה הקלטות בחברת "NMC". במהלך התוכנית התמקד חן בעיקר בביצועים בסגנון פופ לשירים אותם בחר. בין השירים הבולטים שביצע חן היו "עושה לי את זה" של אייל שחר, "מגדלור" של מיקה קרני ו"שיר לערב חג" שבוצע במקור על ידי מירי אלוני אותו ביצע יחד עם הזוכה במקום השני, מארינה מקסימיליאן בלומין.
בשנת 2008 החל חן להנחות את התוכנית "רעש" בערוץ 24 (ערוץ המוזיקה הישראלי) ואף ביצע את שיר הנושא לתוכנית אשר כתב סהר חגי והלחין והפיק ניצן קייקוב. התוכנית נמשכה שתי עונות במהלכן נבחר חן לככב בקמפיין של הרשות הלאומית למלחמה בסמים ואלכוהול המעודד צעירים להיות "היי בנטורל" ולהשתתף בהצגת חנוכה "אי המטמון".
באוגוסט 2008 התגייס אהרוני לצה"ל. במהלך שירותו הצבאי שימש כנציג חיל השריון במיצג החיילות בתל השומר, כרכז נפגעים בחיל השריון וכמנחה ב"פסטיבל המתגייסים" של האגודה למען החייל שמתקיים מדי שנה בפארק הירקון תל אביב.
במאי 2009, בעודו חייל, החל את העבודה על אלבום הבכורה שלו, הנושא את שמו (חן אהרוני), שהופק על ידי ניצן קייקוב, ואף החל להוציא לאור סינגלים מתוכו. באותה שנה כיכב אהרוני ברשימת 100 הכוכבים החמים של ישראל של השבועון "ראש1" מבית "ידיעות אחרונות" ומוקם בין 20 הגדולים שנה שנייה ברציפות. ב-22 ביוני 2011 סיים אהרוני את שירותו בצה"ל.

אלבום ראשון (2011)

ב-23 בדצמבר 2010 הוציא לאור אהרוני את אלבום הבכורה שלו "חן אהרוני". השיר "נשימה" מהאלבום, אותו שר אהרוני בדואט עם הדוגמנית אסתי גינזבורג, זכה להצלחה והגיע לצמרות מצעדי הפזמונים. בגיליון ראש השנה של השבועון "פנאי פלוס" מבית "ידיעות אחרונות", שיצא ב-29 בספטמבר 2011, נבחר האלבום ״חן אהרוני״ לאחד מעשרת האלבומים הטובים ביותר שיצאו בשנה העברית החולפת, לצד שמות כמו דודו טסה, ברי סחרוף ונועם רותם.

קדם-אירוויזיון (2011)

בתחילת שנת 2011 השתתף בתחרות הקדם-אירוויזיון עם השיר "אור" אותו כתב סהר חגי והלחין/הפיק ניצן קייקוב. השיר זכה במקום הרביעי, ואילו במקום הראשון זכתה הזמרת דנה אינטרנשיונל עם השיר "דינג דונג". דנה אינטרנשיונל ייצגה את ישראל באירוויזיון 2011, שנערך בגרמניה.

אלבום שני (2012)

באוקטובר 2012 הוציא אהרוני לאור את אלבומו השני ("נוסע רחוק") ופתח את סיבוב ההופעות החדש הקרוי על שם האלבום. מתוך "נוסע רחוק" יצאו לאור הסינגלים: 'הולך לשם', 'משהו חסר', שיר הנושא 'נוסע רחוק', "חמש דקות" שכתב, הלחין והפיק ג'וני גולדשטיין מהרכב המצליח TYP ו'מאמי', אשר צעד 4 שבועות במקום הראשון במצעד של המדינה - המצעד הרשמי של ynet, רדיו תל אביב והתחנות האזוריות.
על האלבום עבד חן עם יוצרים ומפיקים מוכרים ומוצלחים כגון ניצן קייקוב, ג'וני גולדשטיין, אורי אבני, אייל שחר, סהר חגי, מיטל דה רזון ועוד. המופע והאלבום קיבלו ביקורות חיוביות וסומנו כמוצר המקרב את הפופ הישראלי לחו"ל.
באפריל 2012, הוציא אהרוני את השיר "שב בשקט ילד" במסגרת הפרויקט "הקול עוד נשאר" בשיתוף עם רשת ג' ומשרד ההסברה והתפוצות לזיכרון השואה.
בספטמבר 2014 חזר שיר הנושא "נוסע רחוק" לכותרות כשארגון פרו-ישראלי מאירלנד, אירים למען ישראל, החליט לעשות מעשה ולהכניס אותו למצעד השירים האירי לאחר שנשמעו קריאות לחרם תרבותי על ישראל בעקבות מבצע צוק איתן - השיר טיפס עד למקום ה - 14 במצעד האייטונס הרשמי באירלנד.

אקס פקטור (2013)

במהלך 2013 נבחן חן אהרוני לעונתה העשירית של תוכנית הכשרונות "אקס פקטור" בגרסתה הבריטית. מתוך 100 אלף נבחנים עבר שלושה אודישנים מול מפיקי התוכנית ואחריהם הגיע לאודישן הראשון מול השופטים ניקול שרזינגר, גרי בארלו, שרון אוסבורן ולואי וולש. אהרוני ביצע את "I Knew You Were Trouble" של הזמרת האמריקאית טיילור סוויפט ועבר פה אחד לשלב הבא. האודישן השני נערך בוומבלי ארנה מול קהל של 5,000 איש בו ביצע אהרוני את השיר "Back For Good" של הלהקה הבריטית טייק דאט בשילוב עם השיר "Want You Back" של שר לויד וקיבל 3 כן ולא אחד מיוצר השיר גרי בארלו שלא אהב את הגרסה החדשה, ועבר לשלב מחנה האימונים אליו הגיעו רק 80 מתמודדים מכל הקטגוריות. בתחילת מחנה האימונים נחשפו המנטורים של הקבוצות. לואי וולש קיבל את הבנים, חילק אותם לשלישיות וביקש מהם להכין שיר. בשלב מחנה האימונים חן ביצע עם עוד שני מתמודדים בקטגוריה שלו את השיר "drive by" של טריין ולאחר הביצוע לואי ציין שהביצוע היה רק בסדר ונפרד מהשלישייה ובכך הגיע אהרוני ל-22 הבנים האחרונים אך לא לשלב בתי השופטים. במהלך האודישנים מאט ריצ'רדסון מנחה התוכנית המלווה ה"אקסטרה פקטור" לבש חולצה בה כתוב I LOVE CHEN והרעיף את אהבתו על חן וציין כי הוא מעריץ אותו עוד לפני שנבחן לאקס פקטור בריטניה.
כשחזר לארץ באוקטובר 2013 נבחר אהרוני להנחות את הגרסה הישראלית ל"אקסטרה פקטור" שנקראת "מבזק הX" בזכיינית "רשת" של ערוץ 2. התוכנית מלווה את האקס פקטור ומביאה למסך את כל הרגעים הגדולים מאחורי הקלעים וברחבי הרשת ומספקת ראיונות והצצה בלעדית וקלילה על כל מה שקורה בתוכנית.

EP בינלאומי

ב-14 באוקטובר 2013 הוציא אהרוני לאור להורדה מוקדמת באייטונס את הסינגל הראשון שלו מתוך ה-EP הבינלאומי שנקרא "Crazy" והגיע למקום ה-4 במצעד השירים בחנות הישראלית. ב-21 באוקטובר 2013 השיר יצא רשמית לתחנות הרדיו. ב-8 ביולי 2014 שוחרר להורדה באייטונס השיר השני "Love Suicide" אותו הלחין אהרוני יחד עם רובי פאייר למילים של דולב רם. השיר הגיע למקום הראשון במצעד ההורדות באייטונס תוך 12 שעות בלבד ושמר על מקומו לאורך השבוע. עם פריצת מבצע צוק איתן נדחתה יציאתו הרשמית של השיר לתחנות הרדיו וב-9 באוגוסט השיר עלה בבכורה באתר MAKO וכשבועיים לאחר מכן נכנס לרשימת ההשמעה של MTV ישראל.

הכוכב הבא (2017)

בגיל 27, אהרוני התמודד בעונה החמישית של התוכנית הכוכב הבא לאירוויזיון בניסיון שני להגיע אל האירוויזיון.
העונה שודרה החל מאוקטובר 2017. אהרוני העפיל לגמר לצד נטע ברזילי, ריקי בן ארי ויהונתן מרגי, וסיים במקום הרביעי.

חיים אישיים

ב-1 בינואר 2019 פרסם אהרוני בחשבון האינסטגרם שלו כי הוא פאנסקסואל, תוך שהוא מציין שתמיד ידע בדבר נטייתו המינית אך לא ידע להגדיר אותה בשם.